Takjapael
Takjapael on kinnitusvahend, mis koosneb kahest üksteise vastu nakkuvast tekstiiliribast tänu ühel ribal olevatele konksukestele ja teisel olevatele aasakestele. Kui kaht riba vastamisi suruda, jäävad konksukesed aasakestesse kinni ega tule nõrgal tõmbamisel lahti. Eraldamiseks on vaja tugevamat tõmmet. Nakkuvad tekstiilitükid võivad olla ka muu kujuga, nt ümmargused või ruudukujulised. Takjapael õmmeldakse, liimitakse või kinnitatakse muul viisil esemetele või esemeosadele, mida soovitakse omavahel kinnitada. Takjapaela kasutatakse näiteks jalanõude, kottide ja taskute kinnitamiseks.